ཨོཾ་སྭ་སྟི།གང་གི་བཀའ་དྲིན་དྲན་པས་བདག་གི་ཡིད།།ཤིན་ཏུ་བརྟན་པ་ཉམས་པའི་དད་པ་ཡིས།།ཟླ་མེད་བླ་མའི་ཞབས་ལ་ཕྱག་བྱས་ཏེ།།རང་གི་ཡིད་ལ་གཅགས་པའི་གཏམ་འདི་གླེང་།།སྨྲས་པ།འདི་ན་ཟབ་དང་རྒྱ་ཆེ་དམ་པའི་ཆོས།།དགོས་འདོད་ཀུན་འབྱུང་དཔག་བསམ་ལྗོན་པ་ཡང་།།ཁ་ཟས་དོན་གཉེར་བླུན་པོའི་ཚོགས་རྣམས་ཀྱིས།།བུད་ཤིང་ཆེད་དུ་ཆུད་གཟོན་བྱེད་པར་ཟད།།མདོ་རྒྱུད་གསུང་རབ་མཁའ་ལ་ཐོགས་མེད་པའི།།ལེགས་བཤད་འོད་སྟོང་ལྡན་པའི་ཉིན་བྱེད་ཀྱང་།།དུས་མཐར་ལས་ཀྱི་ས་ལ་ལྟུང་བ་ན།།རྩྭ་སྒྲོན་ཙམ་གྱི་བྱ་བའང་བྱེད་པ་མ་ཡིན།།སྐྱོན་ཡོན་འབྱེད་པའི་བློ་གྲོས་མིག་ལྡོང་ནས།།བླུན་པོའི་ཚིག་རྗེས་འབྲང་ལས་གཞན་མེད་པས།།རང་གི་ལག་ཐོགས་ནོར་བུ་རིན་ཆེན་ཡང་།།ཕྱག་དར་ཕུང་བོའི་རྡོ་དང་མཚུངས་པར་མཐོང་།།སེམས་རྟ་དམུ་རྒོད་འཕྲལ་དུ་དུལ་བྱེད་པ།།ཕུལ་བྱུང་དམ་པའི་ཆོས་ཀྱི་དགའ་སྟོན་ཡང་།།ངན་སྐྱུགས་དོན་གཉེར་ཁྭ་ཏའི་ཚོགས་རྣམས་ཀྱིས།།པདྨོའི་རྩ་ལག་བཞིན་དུ་འབད་པས་སྤོངས།།སངས་རྒྱས་ལས་ཀྱང་དཀོན་པའི་གདམས་པ་མཆོག།ཚང་ལ་མ་ནོར་སྔོན་མེད་བདུད་རྩིའི་རྒྱུན།།དཀའ་སྤྱད་ལྟོས་མེད་བརྩེ་བས་བྱིན་ན་ཡང་།།སྐལ་ངན་སྐྱེ་བོས་དུག་ལྟར་འགལ་བར་འཛིན།།རླབས་ཆེན་ལུང་རིགས་བཤད་པའི་གྲུ་སྦྱར་ནས།།གཞུང་ལུགས་ཆུ་གཏེར་ཆེ་ལ་ལེགས་ཁྲིད་ན།།བློ་ཆུང་བྱིས་པ་ལྟ་བུ་འདི་དག་ནི།།སྒྱིད་ལུག་ཞུམ་དང་འཇིགས་དང་གཏོལ་མེད་འགྱུར།།གཞུང་ལུགས་བཤད་པ་རྩྭ་ལྟར་དོར་བྱས་ནས།།བསྡུས་པའི་ཐལ་ཕྲེང་མཛུབ་ཁྲིད་ཁོ་ན་ཡང་།།དོན་ཆུང་ལས་ལ་ཚེ་ཟད་འགྱུར་མཐོང་ནས།།བདག་ནི་འདི་ལ་འཇུག་པ་ལྷོད་པར་གྱུར།།ཐུན་མོང་སྟོང་ཉིད་གཏམ་ཡང་སྣོད་མིན་ལ།།འཆད་པ་བཀག་ན་བླ་མེད་ཐེག་པའི་ལམ།།མི་འདོད་བཞིན་དུ་སྟོན་པ་སྨོས་ཅི་དགོས།།དེ་ཕྱིར་ཁོ་བོ་འདི་ལའང་སྒྱིད་ལུག་གྱུར།།ལྟ་བའི་མཐར་ཐུག་དབུ་མའང་དེ་ཉིད་དོན།།བདེན་འཛིན་གཉེན་པོར་བསྒོམ་ཕྱིར་མི་སློབ་པར།།གྲངས་འཛིན་ཕྱིར་དང་གང་ཤེས་ཚོགས་ནང་དུ།།སྨྲ་ཕྱིར་འབད་པ་བདག་འཛིན་གསོལ་འདེབས་ཡིན།།བླང་དོར་གནས་དང་ལམ་གྱི་ཡན་ལག་ཀུན།།ཚད་མས་གཏན་ལ་དབབ་ཕྱིར་མ་ཡིན་པའི།།མང་བོའི་དབུས་སུ་འགྲན་ཟླ་ཟིལ་མནན་ནས།།གཞན་ངོར་གྲུབ་ཕྱིར་འབད་པའང་ཆོས་མིན་ཡིན།།གཞུང་ལུགས་དོན་ལ་ཆ་ཙམ་མ་རེག་པའི།།རྫས་ལྡོག་ནས་བཟུང་ཆོས་ཅན་ཟོལ་འཇོག་སོགས།།འབད་ནས་སློབ་པ་ཀུན་སློང་སྐྱོན་མེད་ན།།ལུང་མ་བསྟན་གྱི་ལུས་སུ་འགྱུར་བ་ཙམ།།ཆགས་སྡང་ཕྲག་དོག་འགྲན་སེམས་དྲག་པོ་དང་།།མི་གཟུགས་ཚོལ་ཕྱིར་ཐོས་བསམ་སྒོམ་གསུམ་ལ།།ཇི་ཙམ་འབད་ཀྱང་ཆོས་མིན་དུ་མའི་སྒོ།།ནད་པ་གསད་ཕྱིར་ཟས་མཆོག་སྦྱིན་པ་བཞིན།།ལྟོ་རྒྱབ་ཙམ་ཕྱིར་འདུས་པའི་འཁོར་ནང་དུ།།ཆགས་སྡང་གཡོ་སྒྱུར་འཐབ་རྩོད་ལྷུར་བླངས་ནས།།ཞར་ལ་སྦྱོར་ངག་ཚིག་གསུམ་བཟླས་བརྗོད་ཀྱིས།།རང་གཞན་གཉིས་ཀ་འདི་ཕྱིར་ཕུང་བར་བྱེད།མཁན་སློབ་མཆེད་གྲོགས་ཆོས་དང་དམ་ཚིག་ནི།།མདའ་ལྟར་འཕངས་ནས་འདུ་བའི་སྒོ་འཕྲོག་ཅིང་།དད་རྫས་ཕྱིར་རྩོད་ཡུལ་འཁོར་འཇོམས་པའི་དཔུང་།།ཇི་ཙམ་ཚོགས་ཀྱང་དམྱལ་བའི་འདུན་ཁང་ཡིན།།དམན་པའི་གཞུང་དང་མཆོག་ཏུ་རྙེད་དཀའི་ལམ།།འཆད་དང་འདོམས་པ་ལྡོག་སྟེ་དོན་གཉེར་བ།།སྐལ་བ་མེད་པའམ་ཤིན་ཏུ་བླུན་པོའམ།།སྣང་ཤས་གདོན་ཆེན་སྙིང་ལ་ཞུགས་པ་ཡིན།།ཚེ་འདིའམ་བར་དོ་སྐྱེ་བ་བདུན་ཙམ་གྱིས།།སངས་རྒྱས་འཐོབ་པའི་ལམ་བཟང་ཐོབ་ནས་ཀྱང་།།སངས་རྒྱས་མི་འདོད་སྨྲ་བ་ངོ་ཚ་ནས།།དེ་ལའང་འདི་ཉིད་དགོས་པའི་ཟོལ་སྦྱོར་གྱིས།།བགྲོས་ངན་ཚིག་གསུམ་གཤགས་སྦྱོར་ཅུང་ཟད་ཅིག།ཤེས་ནས་ལོང་བས་ལོང་བ་འཁྲིད་པའམ།།ཟས་ནོར་བསྒྲུབ་ཕྱིར་ཕྱི་མ་བློས་གཏོང་བ།།འདི་དག་མི་ཡི་གཟུགས་བརྙན་དུད་འགྲོའི་ཕུལ།།དམ་པ་རྣམས་ཀྱིས་ཚེ་འདི་བློས་བཏང་ནས།།ཟབ་མོའི་མན་ངག་རྩེ་གཅིག་ཉམས་བླངས་པས།།དོན་གཉིས་ཕུལ་ཕྱིན་མཐའ་ཡས་རྣམ་ཐར་ལ།།ཡིད་གཡོའི་འདུན་པ་ཆ་ཙམ་མི་སྐྱེ་བར།།ད་ལྟའི་སྟོན་པ་འགའ་ཡི་རྙེད་གྲགས་དང་།།སློབ་འཁོར་རྒྱ་ཆེན་འདུ་འགོད་མང་བོའི་གཏམ།།ཐོས་པ་ཙམ་གྱིས་འགྲམ་ཆུ་ལྡང་བ་ནི།།གཞི་རྩ་གཏིང་ནས་ཉེས་པའི་རྟགས་ངན་ཡིན།།སྣུམ་ཟད་མར་མེ་ལྟ་བུའི་བསྟན་པ་འདི།།ཁོ་བོའི་ལེགས་བཤད་གོ་ཆ་བློ་གྲོས་ཀྱིས།།རྫོགས་ལྡན་བཞིན་དུ་བྱ་བར་ནུས་ན་ཡང་།།སྐལ་ངན་རྣམས་ཀྱིས་ས་འོག་གཏེར་བཞིན་སྦས།།ད་ནི་དུས་ལ་སྡོད་པ་མེད་པ་དང་།།ལང་ཚོའི་དཔལ་ཡང་སྟོན་ཀའི་སྤྲིན་ལྟར་གཡོ།།སྐྱེ་བོ་ཕལ་ཆེར་སྐལ་བ་མེད་མཐོང་ནས།།མང་ཐོས་བདག་ནི་གཅིག་པུར་ཆོས་དོན་སེམས།།ཚེ་འདི་འབའ་ཞིག་དོན་གཉེར་འཁོར་ནང་དུ།།ཆགས་སྡང་འདུ་འཛིས་འདའ་བའི་གོ་སྐབས་ནས།།རྩོད་པ་ལྷུར་ལེན་ཚིག་འགའི་བཤད་པ་ལ།།མཁས་པ་ང་ནི་སྐྱུགས་པ་བཞིན་དུ་བལྟ།།རང་ཡུལ་ཉེ་དུ་ལོངས་སྤྱོད་ཀུན་བོར་ནས།།རྩེ་གཅིག་དམ་ཆོས་བསྒྲུབ་པར་དམ་བཅས་ཏེ།།གཞན་གྱི་ཡུལ་དུ་རྣམ་གཡེང་འདུ་འཛི་ཡིས།།དལ་འབྱོར་དོན་མེད་བྱེད་པ་སྨྱོན་པ་ཡིན།།ཆོས་དང་ཆོས་མིན་རྣམ་དབྱེ་ལེགས་རྟོགས་ནས།།ད་དུང་ཆོས་ལྟར་བཅོས་པའི་གཟུགས་བརྙན་ལ།།ཆགས་ཤིང་བག་མེད་རྣམ་གཡེང་ལྷུར་ལེན་ན།།བདག་ལ་སེམས་མེད་གྱུར་པ་གདོན་མི་ཟ།།རྒྱལ་བའི་དགོངས་ཟབ་མཐར་ཐུག་རྒྱལ་བ་དང་།།མཚུངས་པའི་བླ་མའི་མན་ངག་ལེགས་རྟོགས་ནས།།དེ་དོན་རྩེ་གཅིག་བསྒྲུབས་ན་རང་གཞན་གྱི།།གཏན་གྱི་མདུན་མ་འགྲུབ་པར་ཤེས་བཞིན་དུ།།ད་དུང་གཞན་ཟེར་སྙན་དང་མི་སྙན་དང་།།དོན་ཆུང་ཚེ་འདིའི་ཁེ་ཉེན་བརྩི་བརྩི་ནས།།ཕྱི་བཤོལ་ངང་ལ་དོན་མེད་དུས་འདའ་ན།།ཆོས་བརྒྱད་གདོན་གྱིས་ཟིན་པའི་སྙིང་རུལ་ཡིན།།གཏིང་ནས་ངེས་པ་མ་རྙེད་བླུན་པོ་དག།ཟབ་མོ་བསྒྲུབ་ལ་མི་གུས་མཚར་ཅི་ཡོད།།གཏིང་ནས་ཟབ་མོའི་ལམ་ལ་ཡིད་ཆེས་ནས།།དེ་དོན་མི་བསྒྲུབ་དེ་ལས་ཁྲེལ་བོར་སུ།།ཅིའང་མི་ཤེས་ཁ་ཅིག་ཚེ་འདི་ལ།།བལྟོས་མེད་བསྒྲུབ་ལ་བརྩོན་པ་མཐོང་བའི་ཚེ།།ཉམས་ལེན་གནད་ལ་ཆེས་མཁས་རྣམ་གཡེང་གི།རྒྱར་ཆུད་གྱུར་པ་ཤིན་ཏུ་ངོ་ཡང་ཚ།།དེ་ཕྱིར་མདོ་རྒྱུད་བླ་མའི་མན་ངག་དོན།།ལེགས་པར་ཁོང་དུ་ཆུད་པས་ཡིད་དྲངས་ནས།།ནམ་ཞིག་འདི་དོན་བསྒྲུབ་པར་འགྱུར་སྙམ་དུ།།མཁས་པ་ང་ནི་འདི་ཉིད་འབའ་ཞིག་སེམས།།མི་དབང་དུ་མའི་ཅོད་པན་ནོར་བུའི་འོད།།རྐང་མཐིལ་རྡུལ་ལ་རྩེ་བ་ཐོབ་པ་དང་།།རྩྭ་རྩེའི་ཟིལ་པས་སེན་མོ་ཉེར་མཆོད་པ།།མཁས་པ་བདག་ལ་ཕན་པར་ཕྱི་མ་འགྱུར།།ཟང་ཟིང་ལོངས་སྤྱོད་རྨི་ལམ་དཔལ་འབྱོར་དང་།།མཚུངས་པར་རིག་ཅིང་རྒྱལ་བས་སྨད་མཐོང་ནས།།མཁས་པ་བདག་ནི་བ་ཚྭའི་མཆོད་ཡོན་ལྟར།།རྙེད་བཀུར་གནས་ལ་མཐུན་པར་འཛིན་མ་ཡིན།།བྲག་ཆའི་དབྱངས་ཀྱིས་བདག་རྒྱུད་ཁེངས་མི་འགྱུར།།དུས་མིན་སྙན་གྲགས་བདུད་ཀྱི་ཕོ་ཉ་ནི།།དེ་ལྟ་མིན་ཞེས་ཚིག་གི་མཆོད་སྦྱིན་ལ།།མཁན་པ་བདག་ནི་རེ་བ་ལྷུར་མི་བྱེད།མཆེ་བ་མི་བཟད་སྦར་མོའི་ཤུགས་འཆང་བ།།གངས་རི་འཛིན་པའི་གདོང་ལྔའི་དབང་བོ་ནི།།ལྕགས་ཀྱིས་བཅིངས་ནས་བཙོག་ཆུས་འཚོ་བ་ཡི།།སྒོ་ཁྱིར་བྱེད་འདོད་མཁས་པའི་བཞད་གད་ཡིན།།དེ་ལྟར་སྨྲས་འདི་དམ་པའི་མཛད་པ་ལ།།བལྟ་བར་འདོད་པའི་དགེ་སློང་དགེ་ལེགས་དཔལ།།བཟང་བོས་མདངས་ཅན་རི་བོའི་ངོས་ལས་ནི།།རང་གི་རྟོགས་པ་གཏམ་དུ་བསྙད་པ་ཡིན།།ཞེས་བཀའ་བསྩལ་ཏོ།།